1.

Se introduce următoarea anexă VIa: „ ANEXA VIa CRITERII DE ELIGIBILITATE PENTRU UTILIZAREA SISTEMELOR DE DECONTARE A OPERAȚIUNILOR CU VALORI MOBILIARE ȘI A LEGĂTURILOR ÎNTRE SISTEMELE DE DECONTARE A OPERAȚIUNILOR CU VALORI MOBILIARE ÎN OPERAȚIUNILE DE CREDITARE ALE EUROSISTEMULUI I. CRITERII DE ELIGIBILITATE PENTRU SISTEMELE DE DECONTARE A OPERAȚIUNILOR CU VALORI MOBILIARE (SSS) ȘI LEGĂTURILE ÎNTRE SSS 1. Eurosistemul stabilește eligibilitatea unui SSS gestionat de un depozitar central de valori mobiliare (DCVM) cu sediul într-un stat membru a cărui monedă este euro sau o bancă centrală națională (BCN) sau un organism public, astfel cum se prevede la articolul 1 alineatul (4) din Regulamentul (UE) nr. 909/2014 al Parlamentului European și al Consiliului (1), dintr-un stat membru a cărui monedă este euro (denumit în continuare «operator SSS» sau «operator al unui SSS») pe baza următoarelor criterii: (a) operatorul SSS din zona euro îndeplinește cerințele pentru autorizarea ca DCVM stabilite în Regulamentul (UE) nr. 909/2014; și (b) BCN a statului membru în care operează respectivul SSS a instituit și menține acorduri contractuale sau de altă natură adecvate cu operatorul SSS din zona euro, care includ cerințele Eurosistemului stabilite în secțiunea II. În cazul în care nu a fost finalizată procedura de autorizare stabilită în titlul III din Regulamentul (UE) nr. 909/2014 pentru un DCVM din zona euro, literele (a) și (b) nu se apică. În această situație, SSS gestionat de acest DCVM trebuie în schimb să fie evaluat pozitiv în conformitate cu «Cadrul pentru evaluarea sistemelor de decontare a operațiunilor cu valori mobiliare și a legăturilor în vederea stabilirii eligibilității acestora pentru utilizarea în operațiunile de creditare ale Eurosistemului», ianuarie 2014, publicat pe website-ul BCE. 2. Eurosistemul stabilește eligibilitatea unei legături directe sau a unei legături indirecte pe baza următoarelor criterii: (a) legătura directă sau, în cazul unei legături indirecte, fiecare dintre legăturile directe subiacente îndeplinește cerințele stabilite în Regulamentul (UE) nr. 909/2014; (b) BCN ale statelor membre în care își au sediul SSS investitor, orice SSS intermediar și SSS emitent au instituit și mențin acorduri contractuale sau de altă natură adecvate cu operatorii SSS din zona euro, care includ cerințele Eurosistemului stabilite în secțiunea II; (c) SSS investitor, orice SSS intermediar și SSS emitent implicate în legătură sunt toate considerate eligibile de Eurosistem. În cazul în care nu a fost finalizată procedura de autorizare stabilită în titlul III din Regulamentul (UE) nr. 909/2014 pentru orice DCVM care gestionează un SSS implicat într-o legătură, literele (a)-(c) nu se aplică. În această situație, legăturile care implică un SSS gestionat de un astfel de DCVM trebuie în schimb să fie evaluate pozitiv în conformitate cu «Cadrul pentru evaluarea sistemelor de decontare a operațiunilor cu valori mobiliare și a legăturilor în vederea stabilirii eligibilității acestora pentru utilizarea în operațiunile de creditare ale Eurosistemului», ianuarie 2014. 3. Înainte de a stabili eligibilitatea unei legături directe sau a unei legături indirecte care implică unul sau mai multe SSS gestionate de DCVM cu sediul într-un stat din Spațiul Economic European (SEE) a cărui monedă nu este euro sau BCN sau organisme publice dintr-un stat din Spațiul Economic European (SEE) a cărui monedă nu este euro (denumit în continuare «SSS din afara zonei euro, dar din SEE» gestionat de un «operator SSS din afara zonei euro, dar din SEE»), Eurosistemul efectuează o analiză a situației de fond ce ia în considerare, printre altele, valoarea activelor eligibile emise sau deținute în aceste SSS. 4. Sub rezerva unui rezultat pozitiv al analizei situației de fond, Eurosistemul stabilește eligibilitatea unei legături care implică SSS din afara zonei euro, dar din SEE, pe baza următoarelor criterii. (a) Operatorii din afara zonei euro, dar din SEE, ai SSS implicate în legătură și legătura în sine respectă cerințele stabilite în Regulamentul (UE) nr. 909/2014. (b) Pentru legăturile directe, BCN a statului membru în care operează SSS investitor a instituit și menține acorduri contractuale sau de altă natură adecvate cu operatorul din zona euro al SSS investitor. Aceste acorduri contractuale sau de altă natură trebuie să prevadă obligația operatorului SSS din zona euro de a implementa dispozițiile stabilite în secțiunea II în acordurile juridice ale acestuia cu operatorul din afara zonei euro, dar din SEE, al SSS emitent. Pentru legăturile indirecte, fiecare dintre legăturile directe subiacente în care un SSS din afara zonei euro, dar din SEE, funcționează ca SSS emitent trebuie să îndeplinească criteriul de la litera (b) primul paragraf. Într-o legătură indirectă în care atât SSS intermediar, cât și SSS emitent sunt SSS din afara zonei euro, dar din SEE, BCN a statului membru în care operează SSS investitor trebuie să instituie și să mențină acorduri contractuale sau de altă natură adecvate cu operatorul din zona euro al SSS investitor. Aceste acorduri contractuale sau de altă natură trebuie să prevadă nu numai obligația operatorului SSS din zona euro de a implementa dispozițiile stabilite în secțiunea II în acordurile juridice ale acestuia cu operatorul din afara zonei euro, dar din SEE, care gestionează SEE intermediar, ci și obligația operatorului din afara zonei euro, dar din SEE, al SSS intermediar de a implementa dispozițiile juridice stabilite în secțiunea II în acordurile contractuale sau de altă natură cu operatorul din afara zonei euro, dar din SEE, al SSS emitent. (c) Toate SSS din zona euro implicate în legătură sunt considerate eligibile de către Eurosistem. (d) BCN a statului din afara zonei euro, dar din SEE, în care SSS investitor operează, s-a angajat să raporteze informații privind activele eligibile tranzacționate pe piețele acceptate naționale într-o modalitate stabilită de Eurosistem. În cazul în care nu a fost finalizată procedura de autorizare stabilită în titlul III din Regulamentul (UE) nr. 909/2014 pentru orice DCVM care gestionează SSS investitor, SSS intermediar sau SSS emitent implicat într-o legătură, literele (a)-(d) nu se aplică. În această situație, legăturile care implică un SSS gestionat de un astfel de DCVM trebuie în schimb să fie evaluate pozitiv în conformitate cu «Cadrul pentru evaluarea sistemelor de decontare a operațiunilor cu valori mobiliare și a legăturilor în vederea stabilirii eligibilității acestora pentru utilizarea în operațiunile de creditare ale Eurosistemului», ianuarie 2014. II. CERINȚELE EUROSISTEMULUI 1. În scopul siguranței juridice, un operator SSS trebuie să demonstreze BCN a statului membru în care operează respectivul SSS, prin trimitere la o documentație juridică obligatorie, indiferent dacă sub forma unui contract executat în mod corespunzător sau prin trimitere la termenii și condițiile obligatorii ale operatorului SSS relevant sau în alt mod, că: (a) dreptul la valorile mobiliare deținute într-un SSS gestionat de acest operator SSS, inclusiv la valorile mobiliare deținute prin legăturile gestionate de operatorul SSS (deținute în conturile administrate de operatorii SSS conectați), este reglementat de legislația unui stat membru al SEE; (b) dreptul participanților la SSS la valorile mobiliare deținute în acest SSS este clar, lipsit de ambiguitate și asigură că participanții la acest SSS nu sunt expuși la insolvența acestui operator SSS; (c) atunci când SSS acționează în calitatea de SSS emitent, dreptul SSS investitor conectat la valorile mobiliare deținute în SSS emitent este clar, lipsit de ambiguitate și asigură că SSS investitor și participanții acestuia nu sunt expuși la insolvența operatorului SSS emitent; (d) atunci când SSS acționează în calitatea de SSS investitor, dreptul acestui SSS la valorile mobiliare deținute în SSS emitent conectat este clar, lipsit de ambiguitate și asigură că SSS investitor și participanții acestuia nu sunt expuși la insolvența operatorului SSS emitent; (e) niciun drept de retenție sau mecanism similar prevăzut în temeiul legislației aplicabile sau al acordurilor contractuale nu va avea un impact negativ asupra dreptului BCN la valorile mobiliare deținute în SSS; (f) procedura de alocare a oricărui deficit de valori mobiliare deținute în SSS, în special în situația insolvenței: (i) operatorului SSS; (ii) oricărui terț implicat în păstrarea în siguranță a valorilor mobiliare; sau (iii) oricărui SSS emitent conectat este clară și lipsită de ambiguitate; (g) procedurile care trebuie urmate pentru a revendica valori mobiliare în temeiul cadrului juridic al SSS sunt clare și lipsite de ambiguitate, inclusiv, atunci când SSS acționează ca SSS investitor, orice formalități care trebuie îndeplinite față de SSS emitent conectat. 2. Un operator SSS trebuie să se asigure că, atunci când SSS pe care îl gestionează acționează ca un SSS investitor, transferurile de valori mobiliare efectuate prin intermediul legăturilor vor fi definitive în sensul Directivei 98/26/CE a Parlamentului European și a Consiliului (2), respectiv nu există posibilitatea de a revoca, anula, retracta sau invalida în alt mod astfel de transferuri de valori mobiliare. 3. Atunci când SSS pe care îl gestionează acționează ca un SSS emitent, un operator SSS trebuie să se asigure că nu utilizează o instituție terță, precum o bancă sau o parte, alta decât SSS care acționează ca intermediar între emitent și SSS emitent, în caz contrar operatorul SSS trebuind să se asigure că SSS al acestuia are o legătură directă sau indirectă cu un SSS care are această relație (unică și directă). 4. Pentru a folosi legăturile între SSS utilizate pentru decontarea operațiunilor băncii centrale, trebuie să existe facilități care să permită fie decontarea livrare-contra-plată pe parcursul zilei în banii băncii centrale, fie decontarea fără plată, pe parcursul zilei care poate lua forma decontării pe bază brută în timp real sau a unei serii de procesări în loturi cu caracter definitiv pe parcursul zilei. Din cauza caracteristicilor în materie de decontare ale TARGET2-Securities, această cerință este considerată deja îndeplinită pentru legăturile directe și indirecte în care toate SSS implicate în legătură sunt integrate în TARGET2-Securities. 5. În ceea ce privește programul de operare și zilele lucrătoare: (a) un SSS și legăturile acestuia trebuie să ofere servicii de decontare în toate zilele lucrătoare TARGET2; (b) un SSS trebuie să opereze pe parcursul procesării în timpul zilei în conformitate cu apendicele V din anexa II la Orientarea BCE/2012/27 a Băncii Centrale Europene (3); (c) SSS implicate în legături directe sau legături indirecte trebuie să permită participanților acestora să inițieze instrucțiuni pentru decontarea livrare-contra-plată în aceeași zi prin intermediul SSS emitent și/sau intermediar (după caz) către SSS investitor până cel puțin la ora 15:30, ora Europei Centrale (CET) (4); (d) SSS implicate în legături directe sau legături indirecte trebuie să permită participanților acestora să inițieze instrucțiuni pentru decontarea fără plată în aceeași zi prin intermediul SSS emitent sau SSS intermediar (după caz) către SSS investitor până cel puțin la ora 16:00 CET; (e) SSS trebuie să dispună de măsuri care să asigure extinderea perioadelor de funcționare specificate la literele (b)-(d) de mai sus în caz de urgență. Din cauza caracteristicilor în materie de decontare ale TARGET2-Securities, aceste cerințe sunt considerate deja îndeplinite pentru SSS integrate în TARGET-2 Securities și pentru legăturile directe și indirecte în care toate SSS implicate în legătură sunt integrate în TARGET2-Securities. III. PROCEDURA DE SOLICITARE 1. Operatorii SSS din zona euro care intenționează ca serviciile lor să fie utilizate în operațiunile de creditare ale Eurosistemului ar trebui să transmită o solicitare pentru evaluarea eligibilității către BCN a statului membru în care își are sediul SSS. 2. Pentru legături, inclusiv cele care implică un SSS din afara zonei euro, dar din SEE, operatorul SSS investitor ar trebui să transmită solicitarea de evaluare a eligibilității către BCN a statului membru în care operează SSS investitor. 3. Eurosistemul poate respinge o solicitare sau, în cazul în care SSS sau legătura este deja eligibilă, poate suspenda sau retrage eligibilitatea în cazul în care: (a) nu sunt îndeplinite unul sau mai multe criterii de eligibilitate prevăzute în secțiunea I; (b) utilizarea SSS sau a legăturii ar putea afecta siguranța și eficiența operațiunilor de creditare ale Eurosistemului și ar putea expune Eurosistemul la riscul de pierderi financiare sau se consideră, din motive de prudență, că ridică riscuri în alt mod. 4. Decizia Eurosistemului privind eligibilitatea unui SSS sau a unei legături se notifică operatorului SSS care a transmis cererea de evaluare a eligibilității. Eurosistemul va motiva orice decizie negativă. 5. SSS sau legătura poate fi utilizată pentru operațiunile de creditare ale Eurosistemului după publicarea în listele Eurosistemului de SSS eligibile și legături eligibile pe website-ul BCE.